---
# System prepended metadata

title: 2019.05.23《台語講世事》：反滲透法Huán-siàm-thàu-huat

---

# 2019.05.23《台語講世事》：反滲透法Huán-siàm-thàu-huat
．滲透siàm-thàu
．包括pau-kuat：「括」是讀做「kuat」
．華裔huâ-è
．買收bé /bué-siu，毋是「收買」

一、看新聞講台語：國家機密保護法三讀，涉密人員出境管制最長6年
　＊翻譯
　1.華語：最受矚目的條文，包含涉密人員出境需管制3年，
　　　　　可延長一次，也就是說，往後最長管制6年。
　　台語：上唌人目的條文，
　　　　　Siōng siânn lâng ba̍k ê tiâu-bûn,
　　　　　包括牽涉著機密的人員出國愛管制三年，
　　　　　pau-kuat khan-sia̍p tio̍h ki-bi̍t ê jîn-uân tshut-kok ài kuán-tsè sann nî,
　　　　　會使延長一改，就是講，以後上濟管制六年。
　　　　　ē-sái iân-tn̂g tsi̍t-kái, tō/tiō-sī kóng, í-āu siōng tsē kuán-tsè la̍k nî.
　　﹡『最受矚目』：「上唌人目siōng siânn lâng ba̍k」。
　　　上受注意，上受關注，嘛是會使，咱用閣較口語的講法「上唌人目」，較媠氣。
　　﹡唌人siânn--lâng：
　　　例：伊都袂當食甜，你毋通閣提糖仔共「唌siânn」。
　　　唌人目siânn lâng ba̍k：敢若人的目睭欲予伊唌去，注意彼个物件。
　　﹡『包含』欲講「包含pau-hâm」嘛是會使，但是定定足濟人共『包括』照華語音讀，
　　　所以佇遮講一下，是「包括pau-kuat」，佮「決定」的「決kuat」仝音。
　
　2.華語：洩漏或交付國家機密於外國、中港澳或敵對勢力，可處3~10年有期徒刑，
　　　　　如果洩漏或交付屬於「絕對機密」，最重可處15年。
　　台語：共國家機密漏洩抑是交予外國，中港澳，
　　　　　Kā kok-ka ki-bi̍t lāu-sia̍p iah-sī kauhōo guā-kok, Tiong-káng-ò
　　　　　抑是敵對勢力，會使判三年到十年的有期徒刑，
　　　　　iah-sī ti̍k-tuì sè-li̍k, ē-sái phuànn sann nî kàu tsa̍p nî ê iú-kî-tôo-hîng,
　　　　　若是漏洩抑是交的是「絕對機密」，上重會使罰十五年。
　　　　　nā-sī lāu-sia̍p ia̍h-sī kau--ê sī "tsua̍t-tuì ki-bi̍t", siōng tāng ē-sái hua̍t tsa̍p-gōo nî.
　　﹡『洩漏』：咱是用「漏洩lāu-sia̍p」。
　
　 3.華語：要把長久以來，臺灣對於保護國家安全的漏洞，把它補起來。
　　台語：長久以來，
　　　　　Tn̂g-kú í-lâi,
　　　　　臺灣對保護國家安全的空縫
　　　　　Tâi-uân tuì pó-hōo kok-ka an-tsuân ê khang-phāng,
　　　　　愛共伊補起來。
　　　　　ài kā i póo--khi-lâi.
　　﹡「空縫khang-phāng」，「空khang」佮「縫phāng」佇概念上是仝款的。
　　　「空」嘛有大細空，「縫」嘛有大細縫，「隙」嘛有大細隙。
　　　「隙khiah」，坐捷運定定會聽著「空隙khang-khiah」。
　　﹡愛共伊補起來。彼个「伊」會當省略，「愛共補起來。」。
　
　 4.華語：執政黨立委強調，出境限制並不是針對中港澳，且往後的涉密官員，也通通會受到管制。
　　台語：執政黨立委強調，
　　　　　Tsip-tsìng-tóng Li̍p-uí kiông-tiāu,
　　　　　出國限制毋是針對中港澳， 
　　　　　tshut-kok hān-tsè m̄-sī tsiam-tuì Tiong-Káng-Ò
　　　　　閣再講，以後牽涉著機密的官員，
　　　　　koh-tsài-kóng, í-āu khan-sia̍p tio̍h ki-bi̍t ê kuann-uân, 
　　　　　嘛攏會受著管制。
　　　　　mā lóng ē siū-tio̍h kuán-tsè.
　
　5.華語：執政黨祭出甲動表決通過，搶在國會席次變更前，守住主權防線。
　　台語：執政黨發出甲級動員表決通過，
　　　　　Tsip-tsìng-tóng huat-tshut kah-kip tōng-uân piáu-kuat thong-kuè,
　　　　　趁早佇國會席次有變動進前，
　　　　　thàn-tsá tī kok-huē si̍k-tshù ū piàn-tōng tsìn-tsîng,
　　　　　共主權的防線守予牢。
　　　　　kā tsú-khuân ê hông-suànn tsiú hōo tiâu.
　
　　﹡『甲動』華語傷過簡縮，予人毋知是啥物，咱是講「甲級動員」，講愛講予較清楚。
　　﹡『搶在……之前』，「搶佇咧啥物時陣」，可能嘛是有人按呢講。
　　　咱講「趁早」，是佇時間上，趁猶閣真早的時，來做這件代誌。
　
二、講予你知：反滲透法護臺灣Huán-siàm-thàu-huat hōo Tâi-uân
　◎中國統戰滲透的威脅：這馬的世界局勢，有真濟國家已經開始提出亻因的法案，
 　　為著欲防止中國政府抑是中共，滲透入去亻因的政治、經濟制度，咱臺灣這方面做了如何？
　＊臺灣受著上大的正面威脅
　　到今，咱臺灣針對這款代誌，攏無一个完整的法案。
　　雖然講這馬有真濟團體、學生組織等等，攏咧要求政府，這方面一定愛提出家己的做法。 
　＊世界局勢已經轉向
　＊反滲透法案精神毋是禁止，毋是限制自由
　　但是這个法案咧捒的時陣，閣有足濟的立法委員，徛佇咧較倚中國彼爿的立法委員，
　　講「這款的《反滲透法》其實是一種禁止，抑是限制自由的做法。」
　　這種反滲透法案精神毋是禁止，毋是限制自由。
　＊反滲透法要求「事先愛予資訊公開透明」
　
　◎美國的反滲透法：
　　這馬當咧推捒的草案，是根據美國、參考亻因的反滲透法來做的。
　＊《反中國政府佮中共政治影響力運作法》
　　舊年，美國的眾議員提出的一个法案，因為美國發現中國政府利用美國的民主社會、
　　自由開放的機制，當然包括（pau-kuat）言論自由、新聞自由等等，利用這寡代誌，
　　推捒中國亻因家己政治的影響力。
　　為著這款情形亻因提出這个法案，要求美國政府愛制定策略。
　＊制定長期策略，反擊中國的政治影響力運作
　＊保護華裔（huâ-è）、Uyghur（維吾爾）和Tibetian（圖博）移民
　　防止亻因受著中國政府組織的攪擾。
　＊用政府的力量檢驗機關敢受著中國買收抑控制
　　美國發現中國會利用各種公開，抑是無公開的機會，去影響這寡亻因感覺有影響力的機關
　　抑是個人，譬如講政治人物、商業人士，抑是學術界、媒體等等，所以美國希望這个法案
　　會當要求，用政府的力量來檢驗這个機關敢有去受著中國的買收佮控制。
　＊「外國代理人」愛公布伊佮中國的關係和資金往來
　　這非常的明顯，譬如講「孔子學院」這款機構，就應該註冊講伊是「外國代理人」，
　　一旦註冊了後，亻因這个機關就一定愛公布，伊佮中國的關係，猶閣伊背後的資金往來，
　　清清楚楚，予逐家看予清楚，看這个機關敢是為外國人做工課。

◎澳洲（Ò-tsiu）立新法預防外國勢力干涉（kan-sia̍p）
　　2018年，亻因家己有一个報告，提出亻因受著中國影響非常的深。
　＊中國干涉澳洲政治十外冬
　＊新法案嚴格禁止外國政治獻金
　　這馬in閣提出兩个法案，要求嚴格禁止外國人政治獻金，按呢才袂當去影響in澳洲的政治。
　＊強制遊說團體說明背後的勢力
　　若是遊說的內容是針對外國，一定愛好好仔、清清楚楚說明背後的勢力。
　＊對外國的例看臺灣
　　對這兩个老牌的民主國家美國佮澳洲來看，咱臺灣啥物時陣，咱才會當朝野共同仝心，
　　以這種法案來保護臺灣。
　＊全民團結保護國家
　　看起來，需要執政黨佇咧立法院多數的力量，閣來是人民絕對愛來做監督，共同來推捒
　　這款的法案，保護咱的臺灣。
　
　◎語詞
　．局勢kio̍k-sè：看著尾仔有p、t、k、h，就是入聲。
　．威脅ui-hia̍p：「脅hia̍p」仝款嘛有入聲p，入聲是咱臺語的特色，一定愛學起來。
　．滲透siàm-thàu：這其實是新詞，因為以前無這款的現象。
　　「滲siàm」生活中有咧用，一點一滴一直出來，沓沓仔滴落來，彼叫做「滲」。
　　譬如講「滲水siàm-tsuí」、「滲尿siàm-jiō/liō」、「滲屎siàm-sái」。
　．鼓吹kóo-tshui：仝款這个漢字有另外一个音kóo-tshue/ kóo-tshe，
　　是「歕鼓吹」的「鼓吹」。咱遮講的毋是樂器，是講咱欲來鼓舞人按怎的意思。
　．買收bé/bué-siu：華語佮咱臺語的詞序顛倒反的，咱是講「買收」。
　
　．老牌láu-pâi：美國佮澳洲是老牌的民主國家。
　　通常是咧講佇生活上，咱攏是講「老店」，或者是「啥物款的品牌」。
　　咱無講「老lāu」牌，因為這个「老láu」的意思，是有歷史久，蓋有經驗，
　　可能信用誠好彼款的，會用「老láu」，是這字「老」漢字的文言音，其中的一个文言音。
　　會當講「老牌子lāu-pâi-tsú」，干焦這兩字，愛講「老牌的láu-pâi--ê」，
　　「這个公司是老牌的。」譬如講「你的臺語誠老。」就是咧呵咾。
　．攪擾kiáu-jiáu/kiáu-liáu
　．澳洲Ò-tsiu：照漢字讀，不管有水字爿，抑是無水字爿，這字攏是「ò」。
　　誠「奧妙ò-biāu」，「蘇澳Soo-ò」，「澳底Ò- té」。
　．干涉kan-sia̍p：一个是舌尖的喙型「干kan」，一个是合脣的「涉sia̍p」，閣是入聲。
　
三、看戲齣(hì-tshut)講台語
　◎你目空赤喔。
　　Lí ba̍k-khang-tshiah ooh.
　＊這句咧講怨妒（uàn-tòo）的意思。
　＊「目空赤」有幾若種講法，上普遍聽著的「目空赤」，
　　嘛有人講「赤目」，「紅目」、「目赤」、「目紅」。
　
　◎我袂輸白跤蹄咧。
　　Guá bē/buē-su pe̍h-kha-tê/tuê--leh.
　＊「白跤蹄」直接的意思，就是跤蹄是白的。
　　不管啥物動物的跤蹄是白的，咱就講伊是「白跤蹄」。
　　人無「跤蹄」，人是有「跤盤」。
　　這个用法是佇戲劇上，意思是形容這个人敢若會共人帶衰，
　　敢若會夆無好的代誌、歹運這類的。
　　但是以早佇傳統觀念，主要攏是咧講查某人，會共人帶衰的查某人。　　
　　這是算較古早的講法。
